1Are uroxmul wakan iri chi quin 'e chi solixic. We xin uponic, we 'o jun u 'anom u mac, que ka tzucuj je queb oxib (pacha cu bij u tzij i Dios), y caka tz'onoj na chique we katzij 'o u mac u 'anom. 2'O jun tzij quin bij na chique i je macunnak lok, xak chiwe yix iwonojel: we xin upon juyac chic iwu', macoy'ej 'uri we 'utz qui 'ijlaxic quin 'ano. Ile lic xin bij chiwe, are in 'o che ucamul wakan iwu'. Wo'or, quin camulij chubi u bixquil chiwe, tupu c'a naj in 'o wi. 3Yix, xa 'alijinsabal-re quiwaj rilic chwe, we in tzij chiwe we kas are u tzij i Crísto; bay, lic quiwil na chi katzij. I Crísto, 'o u cho'ab chi suc'baxic; are co'on ire ile, ca 'alijin 'uri u cho'ab chixol yix. 4Lic 'o u cho'ab tupu n-ta kas u cho'ab are xrip chuwach i cruz; xui-ri xc'asi rumal u cho'ab i Dios. Xak queje yoj ile; n-ta kas ka cho'ab quiqui bij i winak, xui-ri, junam ru' i Crísto, oj c'aslic rumal u cho'ab i Dios, xak 'o ka cho'ab chu 'onquil pacha i ca majaw chiwe. 5I u cubibal i c'ux yix che i Crísto, chix taq'ui na pa rakan, we lic katzij; xak chi na iwib yix wach 'o piwanima. ¿N-iweta'am ta ba-ri, chi Jesucrísto 'o chiwe yix? Ire lic 'o chiwe we katzij i jachom iwib che. 6Cwaj yin quiwil ni u be chi yin lic 'o u cho'ab i Crísto wu'. 7Coj tijin chu tz'onoxic che i Dios piwi yix, man n-quix tzak ta chupam i mac. Queje ile caka 'ano, man chiwe yix i 'utz; n-are ta rumal we cocsax ni ka 'ij yoj; xa are rumal qui 'anbej yix i 'utz. N-ta co'ono we 'o jujun quiqui bij na chi n-tu cho'ab i Crísto wu'. 8We 'utz i quix tijin chu 'anic, n-tu chac 'uri quix in suc'ba. Yin n-ca pe ta woywal che ile; n-quin oywar ta chique i que tijin chu 'anic i 'utz, i sak laj tzij. 9Rumal-i, quin quicotic we n-tu chac quix in suc'ba; quin quicotic we ca 'iltaj na chi pacha n-ta kas in cho'ab are quin upon iwu', xui-ri, we ca 'iltaj na chi lic 'o i cho'ab yix chu 'onquil i 'utz. Yin n-quin mayij tu tz'onoxic che i Dios piwi yix; man 'utz quix e'el na lic ix 'utz ix chom, n-ta c'ax chiwe chuwach i Dios. 10Nabe na quin tak bi i wuj-i chiwe, are ya quin 'e chi solixic; n-cwaj ti yin are quin uponic we to' yaj quin 'an chiwe. I Kajwal u yom chwe chi in 'o piwi yix tobal re i c'aslemal, n-are ti sachbal iwe quin 'ano. 11Wachalal, xui ile quin bij chiwe wo'or. Chi bisoj u 'anic i 'utz che i c'aslemal man 'utz n-ta c'ax chiwe chuwach i Dios; chi cubsaj i c'ux chiwach; chi junamsaj i nojbal; 'utz chix 'ol chiwach. I Dios ca q'uiji 'uri iwu', chi are u xebal i quicotemal, xak u xebal i c'axnabal c'uxij. 12Chuwach i Dios, chi tz'ubaj iwib chiwach. 13Je conojel i kachalal waral quiqui ya pan rutzil i wach. 14Wachalal, quin tz'onoj che i Dios chi 'o ni rutzil u c'ux i Kajwal Jesucrísto piwi, xak i c'axnabal u c'ux i Dios; xak 'o ni u Tewal i Dios iwu'. Amen (queje ile cwaj).
2 CORINTIOS 13